**KLAIPĖDOS MIESTO SAVIVALDYBĖS ADMINISTRACIJOS**

**ŠVIETIMO IR SVEIKATOS DEPARTAMENTO**

**ŠVIETIMO SKYRIUS**

**ATASKAITA**

**DĖL** **MOKINIŲ PRIĖMIMO Į MOKYKLAS 2024–2025 MOKSLO METAIS INFORMACINĖS SISTEMOS PAGRINDU ORGANIZAVIMO IR VYKDYMO ĮVERTINIMO**

2024-11-19 Nr. ŠV2-12

Klaipėda

Vadovaudamasi Klaipėdos miesto savivaldybės administracijos Švietimo skyriaus 2024 metų priežiūros vykdymo ir veiklos organizavimo plano, patvirtinto Klaipėdos miesto savivaldybės administracijos Švietimo skyriaus vedėjo 2024-02-07 įsakymu Nr. ŠV1-33, rugsėjo–spalio mėnesiais buvo analizuojama ir vertinama mokinių priėmimo į Klaipėdos miesto savivaldybės (toliau – Savivaldybė) bendrojo ugdymo mokyklas (toliau – mokykla) 2024–2025 mokslo metais organizavimo ir vykdymo informacinės sistemos (toliau – IS) pagrindu situacija.

Šioje ataskaitoje pateikiami apibendrinti priėmimo į mokyklas procesų vertinimai:

1. **Atnaujinti (pakeisti) dokumentai:**

1.1. Savivaldybės tarybos sprendimai: 1) dėl klasių ir mokinių skaičiaus 2024–2025 mokslo metams nustatymo (2024-01-26 Nr. T2-26; 2024-07-25 Nr. T2-269; 2024-09-26 Nr. T2-341); 2) dėl mokykloms priskirtų aptarnavimo teritorijų (2024-01-25 Nr. T2-5);

1.2. Savivaldybės administracijos direktoriaus ir Savivaldybės administracijos Švietimo skyriaus (toliau – Švietimo skyrius) vedėjo įsakymai: 1) dėl prašymų mokytis 2024–2025 mokslo metais registravimo pradžios (2023-12-29 Nr. AD1-1312); 2) dėl pagrindinio priėmimo į mokyklas mokytis 2024–2025 mokslo metais vykdymo terminų nustatymo (2024-01-08 Nr. AD1-14) 3) dėl priėmimo į mokyklas organizavimo 2024 metais priemonių plano patvirtinimo (2024-01-09 Nr. ŠV1-6);

1.3. „Aukuro“ gimnazijos priimamų mokinių į sporto ir sveikatos ugdymo klases motyvacijos vertinimo tvarkos aprašas, suderintas su Švietimo skyriaus vedėju (2024-02-20 Nr. ŠV1-46) ir patvirtintas mokyklos direktoriaus įsakymu;

1.4. atnaujinti IS klasių, mokyklų aptarnavimo teritorijų klasifikatoriai.

**2. Sugriežtinta IS prašymuose pateiktų duomenų patikra:**

2.1. pavesta švietimo įstaigoms Mokinių registre atnaujinti informaciją apie mokinių faktinių (realių) gyvenamųjų vietų adresus (Švietimo skyriaus vedėjo 2023-12-01 įsakymas Nr. ŠV1-259);

2.2. organizuotas Savivaldybės centralizuotos vaikų priėmimo sistemos pagrindu užregistruotų ir priimtų asmenų prašymų pagal Savivaldybės Švietimo skyriaus pateiktą sąrašą faktinių gyvenamųjų vietų patikrinimas, kuriame dalyvavo Viešosios tvarkos skyrius (Savivaldybės mero 2024-05-28 potvarkis Nr. M-605).

**3. Skelbta informacija:**

3.1. Savivaldybės interneto svetainės paskyroje „Priėmimas į mokyklas“ patalpinta Priėmimo į Savivaldybės mokyklas tvarkos aprašas (toliau – Priėmimo aprašas), mokyklų sąrašas ir žemėlapis, priėmimo klausimais konsultuojančių asmenų kontaktai, prašymų registravimo ir koregavimo instrukcijos, kita aktuali su priėmimu susijusi informacija ir dažniausiai užduodami klausimai bei duomenys apie laisvas vietas mokyklose;

3.2. teikta informacija miesto dienraščiams, IS tvarkytojams dėl informacijos paskelbimo mokyklų ir ikimokyklinių įstaigų interneto svetainėse, patalpinta Savivaldybės „Facebook“ paskyroje;

3.3. teiktos nuotolinės ir kontaktinės konsultacijos mokyklų IS tvarkytojams ir miesto gyventojams, pildantiems prašymus dėl mokinių priėmimo į mokyklas IS.

**4. Priėmimo organizavimo ir vykdymo rezultatai:**

4.1. situacija pagrindinio priėmimo vykdymo metu (nuo vasario 26 d. iki gegužės 17 d.):

|  |  |  |  |
| --- | --- | --- | --- |
| Prašymų būsena | 2022 m. | 2023 m. | 2024 m. |
| Užregistruota: | 4694 | 4736 | 5267 |
| į 1 klases | 1859 | 1787 | 1836 |
| į 5 klases | 418 | 385 | 398 |
| į 9 klases | 1525 | 1672 | 1803 |
| į 11 klases | 161 | 140 | 213 |
| į 2–4, 6–8, 10, 12 klases | 731 | 752 | 1017 |
| Priimta | 4937 | 4423 | 4702 |
| Atmesta | 181 | 156 | 199 |
| Atsisakė | 378 | 278 | 191 |

Nuo 2022 m. prašymų skaičius sumažėjo, nes, tęsiant mokymąsi tose pačiose mokyklose, prašymai teikiami mokyklų vadovams.

Pasibaigus 2024 m. pagrindinio priėmimo vykdymui, liko mokinių, nepatekusių į pagal gyvenamąją vietą priskirtų mokyklų (toliau – teritorinės mokyklos) 1 ir 5 klases pagal pirmąjį pasirinkimą:

|  |  |  |
| --- | --- | --- |
| Mokyklos pavadinimas | Mokinių skaičius | |
| 1 klasė | 5 klasė |
| Sendvario progimnazija | 14 | - |
| Tauralaukio progimnazija | 31 | 6 |
| Simono Dacho progimnazija | - | 5 |
| Iš viso | 45 | 11 |

Klaipėdos miesto šiaurinėje ir centrinėje miesto dalyse gyventojų, turinčių mokyklinio amžiaus vaikų, skaičius sparčiai auga, todėl kasmet tenka spręsti problemas, susijusias su mokymosi vietų trūkumu. 1 ir 5 klasių 130 mokinių, gyvenančių šiaurinėje ir centrinėje miesto dalyse, nepateko į teritorines mokyklas arba liko visai be priskirtų mokyklų pagal antrąjį ir trečiąjį pasirinkimus dėl algoritmo netikslumo, kai IS atrankos kriterijus „mokyklų pasirinkimo eiliškumas“ nusvėrė prioritetinį teritorinių mokyklų kriterijų. Į 9 klases tokių, kurie nepateko į teritorines mokyklas, buvo 257 mokiniai.

Siekiant užtikrinti šių mokinių mokymąsi ir taisant IS klaidas, buvo organizuotas mokinių priskyrimas mokykloms mechaniniu būdu pagal Priėmimo aprašo reikalavimus ir pakartotinių patikrų rezultatus. Savivaldybės tarybos 2024-07-25 sprendimu Nr. T2-269 buvo atidaryta po vieną papildomą 1 klasę „Saulutės“ mokykloje-darželyje, Tauralaukio progimnazijoje, Litorinos mokykloje; po vieną papildomą 9 klasę – „Vėtrungės“, Vydūno, „Žaliakalnio“ gimnazijose; po dvi papildomas 9 klases – Vytauto Didžiojo, „Žemynos“ gimnazijose. Papildomos klasės didžiąja dalimi atidarytos šiaurinės ir centrinės miesto dalių mokyklose. Mokinių mokymosi Savivaldybės mokyklose pagal privalomas pradinio, pagrindinio ugdymo programas poreikis buvo tenkintas 98 %;

4.2. pavienio priėmimo etapas pradėtas 2024-05-17, kuriuo metu priimti asmenys galėjo atsisakyti priskirtos mokyklos ir koreguoti prašymus, laukdami atsilaisvinančių vietų pageidaujamose mokyklose arba būti priimti į mokyklas, kuriose yra laisvų vietų. Mokiniai buvo priskiriami į mokyklų laisvas vietas mechaniniu būdu pagal Priėmimo aprašo reikalavimus;

4.3. Savivaldybės mokinių priėmimo komisija (toliau – Komisija) buvo sudaryta vadovaujantis Priėmimo aprašo reikalavimais ir Savivaldybės tarybos 2024-06-22 sprendimu Nr. T2-146 „Dėl Klaipėdos miesto savivaldybės priėmimo komisijos sudarymo“.

Nuo prašymų registravimo IS pradžios (2024-02-26)iki naujų mokslo metų pradžios (2024-09-01) organizuoti 9 Komisijos posėdžiai. Per šį laikotarpį sumažėjo komisijai pateiktų prašymų dėl mokinių įregistravimo IS. Iš viso pateikta 160 prašymų: 132 prašymai dėl mokinių, atvykusių mokytis iš Ukrainos, 10 prašymų – iš kitų užsienio šalių ir 18 prašymų dėl mokinių, kurių tėvai dėl pateisinamų priežasčių negalėjo naudotis elektroninės bankininkystės paslaugomis. Praėjusiais mokslo metais (2023–2024) per tą patį laikotarpį buvo pateikti 205 prašymai dėl mokinių užregistravimo IS: 165 prašymai dėl mokinių, atvykusių mokytis iš Ukrainos, 11 prašymų – dėl mokinių iš kitų užsienio šalių ir 29 prašymai dėl mokinių, kurių tėvai dėl pateisinamų priežasčių negalėjo naudotis elektroninės bankininkystės paslaugomis. 2024-05-31, 2024-06-05 ir 2024-06-10 posėdžio metu buvo svarstomi klausimai dėl mokinių, kurie pateikė prašymus į Tauralaukio progimnaziją ir Vytauto Didžiojo gimnaziją, faktinių gyvenamųjų vietų patikrų;

4.4. vykdant priėmimą 2024 metais, gauti 6 Klaipėdos miesto ir rajono gyventojų nusiskundimai dėl mokinių priėmimo į mokyklas IS pagrindu rezultatų. 2 asmenys pateikė rašytinius skundus Švietimo, sporto ir mokslo ministerijai, 3 asmenys – Savivaldybės administracijai, 2 asmenys – Švietimo skyriui. Visiems pareiškėjams raštu buvo pateikti išsamūs paaiškinimai ir siūlymai rinktis kitas miesto mokyklas;

4.5. vertinant IS sistemos funkcionalumą, nustatyta, kad Savivaldybės IS tvarkytojų darbui sukurta pakankamai duomenų ir filtrų atrankoms, eksportui, nesudėtingai tvarkomi IS struktūros, vartotojų ir kiti administravimo moduliai. Mokyklų IS tvarkytojams užtikrinti pagrindiniai IS funkcionalumai, atsižvelgus į Savivaldybės siūlymus dėl IS tobulinimo, sukurti papildomi duomenų tvarkymo įrankiai. Pagrindiniai mokinių priėmimo į mokyklas, naudojantis IS, tikslai 2024 m. pasiekti, tačiau IS būtina tobulinti:

4.5.1. taisyti automatinio skirstymo į mokyklas algoritmą (priėmimo pagal antrąjį ir trečiąjį pasirinkimą problema);

4.5.2. sudaryti galimybę Savivaldybės IS tvarkytojui, atsižvelgus į Priėmimo aprašo pakeitimus, keisti ir pavienėms mokykloms nustatyti skirtingus priėmimo prioritetus (prioritetinio priėmimo į mokyklas-darželius problema);

4.5.3. suprogramuoti, kad, skirstant mokinius į teritorines mokyklas, būtų vertinamas prašyme nurodytas mokinio, o ne vieno iš tėvų faktinis adresas (užtikrinamas priėmimo skaidrumas);

4.5.4. užtikrinti, kad, IS tvarkytojams atlikus veiksmus su prašymu, būtų grįžtama į tą patį, o ne pirmąjį sąrašo puslapį (mažinamos darbų apimtys ir laiko sąnaudos);

4.5.5. kurti papildomus IS įrankius (būsenos „mokyklos keitimas“ ir „išvyko“), siekiant sudaryti galimybę besimokančiam asmeniui tais pačiais metais registruoti antrą prašymą ir laukti atsilaisvinančios vietos pageidaujamoje mokykloje ar registruoti naują prašymą, mokiniui keičiant mokyklą (mažinamos darbų apimtys) ir kita.

**5. IŠVADOS:**

5.1. tinkamai pasiruošta 2024–2025 m. m. mokinių priėmimo į mokyklas IS pagrindu vykdymui;

5.2. laiku teikta vieša informacija gyventojams;

5.3. tikslingai konsultuoti mokyklų IS tvarkytojai ir prašymus IS registruojantys asmenys;

5.4. 98 % tenkintas mokinių poreikis mokytis miesto mokyklose;

5.5. efektyvus ir atsakingas Komisijos narių, Savivaldybės ir mokyklų IS tvarkytojų darbas;

5.6. spręstinos priėmimo procesų skaidrumo užtikrinimo, IS tvarkytojų darbo apimčių ir laiko sąnaudų mažinimo problemos;

5.7. tobulintinas IS algoritmas ir pavieniai funkcionalumai.

Vyriausioji specialistė Diana Griciuvienė